Viranomaiset ovat myöntäneet virheen siinä, mihin rangaistuslaitokseen seksuaalirikoksista epäilty laitettiin.

Karen White on myöntänyt raiskaukset vuosilta 2003 ja 2016. FACEBOOK

Transsukupuolista Karen Whitea syytetään naisen raiskaamisesta vuonna 2016. Hänet pantiin naisten vankilaan tutkintavankeuden ajaksi odottamaan oikeudenkäynnin etenemistä.

Vain päiviä myöhemmin White alkoi ahdistella seksuaalisesti muita naisvankeja, Telegraph-lehti kertoo.

Karen White, 52, syntyi nimellä Stephen Wood. Hänen sukupuolensa korjaaminen oli meneillään, kun hän syytteen mukaan raiskasi naisen useita kertoja vuonna 2016. Whitelle ei ollut tehty sukupuolenkorjausleikkauksia.

White oli aiemmin vuonna 2001 tuomittu vankeuteen lapsen seksuaalisesta hyväksikäytöstä. Hän istui tuolloin 1,5 vuotta vankilassa.

Tuoreen 2016 raiskaussyytteen yhteydessä White kertoi viranomaisille identifioituvansa naiseksi, jolloin hänet määrättiin istumaan New Hallin naistenvankilaan West Yorkshiren kreivikunnassa Pohjois-Englannissa.

Vain muutamia päiviä sen jälkeen, kun White saapui vankilaan viime vuoden syyskuussa, hän alkoi ahdistella seksuaalisesti toista vankia. Pari viikkoa myöhemmin hän lähestyi toista naisvankia suuseksikommenteillaan.

Myöhemmin hän ahdisteli vielä kahta muuta vankia, joista toiseen hän painautui erektiossa olleen peniksensä kanssa ja toista hän suuteli ilman lupaa kaulaan.

Neljän raportoidun ahdistelutapauksen jälkeen White siirrettiin miestenvankilaan Leedsiin.

Britannian lain mukaan vanki tulee sijoittaa rangaistuslaitokseen hänen laillisesti tunnustetun sukupuolensa perusteella. Mikäli vanki ei identifioidu tähän sukupuoleen, paikallinen transsukupuolisten tapauksia selvittävä lautakunta kokoontuu ja arvioi vangin tilanteen. Tapauksissa on kuitenkin aina otettava huomioon henkilön rikostausta.

Tätä ei ollut tehty Whiten tapauksessa. Vankilaviranomaiset ovat myöntäneet virheensä tapauksessa ja pahoitelleet sitä.

Myöntänyt raiskaukset

Elokuussa White myönsi Leedsin rikostuomioistuimessa kaksi raiskausta vuoden 2016 tapaukseen liittyen. Samalla hän myönsi ahdistelleensa kahta naisvankia New Hallin vankilassa. Kahden osalta hän kiisti teot.

Tapauksen yksityiskohdat tulivat julkisiksi torstaina sen jälkeen, kun White myönsi oikeudessa raiskauksen vuodelta 2003. Vuoden 2016 raiskaustapauksesta odotetaan tuomiota lokakuun 11. päivänä.

Kun Whitea aluksi syytettiin seksuaalisesta ahdistelusta vankilassa, hän väitti, ettei hän voinut mitenkään olla syyllinen, koska ei tunne vetoa naisiin. Hän väitti myös kärsivänsä erektiohäiriöstä.

Syyttäjä Charlotte Dangerfield kuvaili aiemmin oikeudessa, miten White teki ensimmäisen iskunsa melkein heti vankilaan saavuttuaan. Naisvanki oli kertonut, miten White tuli seisomaan hänen viereensä, kosketti hänen käsivarttaan ja iski hänelle silmää.

- Hänen peniksensä oli erektiossa ja pisti esiin hänen housujensa yläosasta, syyttäjä kertoi.

Pari viikkoa myöhemmin White kommentoi toiselle vangille suuseksiasiaa, mikä sai naisen voimaan pahoin. Hän otti myös naista kädestä kiinni ja painoi käden topattujen rintaliiviensä päälle. Kolmannessa tapauksessa White oli niin ikään puhunut suuseksistä ja painautunut sitten naisvankia vasten peniksensä kanssa.

Naisten oikeuksia ajavat järjestöt ovat ottaneet kantaa tapaukseen Britanniassa.

- Tämä osoittaa, että vankiloiden riskiarvio ei ole riittävä, koska ne päästävät raiskaajan - peniksen kera - naisten vankilaan. Ja naisia on sitten ahdisteltu seksuaalisesti. Tämä on täysin raivostuttavaa, Nicola Williams Fair Play for Women -järjestöstä kommentoi.